Tetzen toxen kꞌij tbajlen yolen Jesús tuya Natanael,
attzen jun mejoblenel tuj tnom te Caná,
tuj departamento te Galilea.
Bix jaan ttxu Jesús ajben tuj mejoblenel.
Jax juꞌx e pon Jesús cyuya ke t-xnakꞌatzxin tuj jmejoblenel,
cuma otk chi tzaj txquet-xin.
Tuj tzunj mejoblenel,
e cub baj vino.
Bix e xiꞌ tkbaꞌn ttxu Jesús texin:
—At jun il tiꞌj.
Mintiiꞌtl vino—tz̈ixuj.
Bix e xiꞌ tkbaꞌn Jesús texuj:
—¿Tikentzen nbaj tcꞌuꞌja tiꞌj lu,
naa?
Minaꞌx tpon hora te tuꞌn tchicꞌajax wipemala.
Oj tpon tumel,
Dios kbalte—tz̈i Jesús.
Bix e xiꞌ tkbaꞌnxuj cyej niyꞌtl xjal nchi ajben:
—Oj tpon hora,
alcyej ctkbaꞌ Jesús cyey,
cybinchama—tz̈ixuj.
Tuj tzunj jaaꞌ at wukak chcan xak cytxꞌotxꞌel.
Tuj jaca juun e xiꞌ winkꞌan ẍokꞌ aꞌ tuj.
Otk cub kꞌoꞌn tuj jaaꞌ tuꞌn cyajben tuj mejoblenel te txꞌajbil cykꞌab xjal tisex tten cyxol judío.
Bix e xiꞌ tkbaꞌn Jesús cyej xjal ajben tuj mejoblenel:
—Cynojsanx kej chcanne tuya aꞌ—tz̈i Jesús.
Bix e cycuyaxin,
bix e baj noj ke chcan tuya aꞌ cyuꞌnxin.
Bix e xiꞌ tkbaꞌn Jesús cyexin:
—Cyiiꞌnctz chꞌin aꞌ jaꞌlewe,
bix cyiiꞌnxa te tneel calpul—tz̈ixin.
E cycuyaxin,
bix e xiꞌ cyiiꞌnxin te tneel calpul.
Amale otket cyil jcabtlxin jaaꞌ otk tzaaꞌ aꞌ,
pero min ttzkiꞌn jxin tneel calpul.
Bix oc tniyꞌbeꞌnxin j-aꞌ kꞌiꞌn cyuꞌn tuyaxin ya otk tzꞌoctl te vino.
Bix baꞌnxsen eꞌla jvino tuj twitzxin.
Juꞌ tzunj,
e tzaj ttxcoꞌnxin j-acꞌaj chmilbaj,
bix e xiꞌ tkbaꞌnxin te:
—Cykilca xjal nejl nxiꞌ cykꞌoꞌn vino baꞌn cye xjal.
Mas yaj,
ojtzen t-xiꞌ cycꞌaꞌn xjal nim,
min tzꞌel cyniyꞌ xjal tiꞌj ka baꞌn vino tzin cycꞌaꞌn bix ka yaaꞌn baꞌn,
bix nxiꞌ cykꞌoꞌnx jvino yaaꞌn baꞌnxix.
Pero tey,
yaaꞌn nejl ma tzaj tkꞌoꞌna jvino tbanelxix keya,
sino texa yaj—tz̈i tneel calpul te chmilbaj tuj mejoblenel.
Ja tzunja e bint tuꞌn Jesús,
tneel maj e tyeecꞌaxin tipemalxin.
E tbinchaxin tneel tyecꞌbilxin tuj tnom te Caná,
tuj departamento te Galilea,
bix e cyocsla ke t-xnakꞌatzxin ka jaxin Scyꞌoꞌn tuꞌn Dios.
Tbajlenxitltzen jlu,
e xiꞌ Jesús tuj tnom te Capernaum,
tuyax ttxuxin,
cyuyax titzꞌenxin,
bix cyuyax t-xnakꞌatzxin,
bix e tenkexin tuj ja tnoma cab kꞌij.